9.  การควบคุมภายใน

คณะกรรมการบริษัทได้ให้ความสำคัญต่อระบบการควบคุมภายในอย่างต่อเนื่อง
เพื่อป้องกันและลดความเสี่ยงที่อาจเกิดขึ้น
โดยมอบหมายให้คณะกรรมการตรวจสอบซึ่งประกอบด้วยกรรมการอิสระ
สอบทานการประเมินระบบการควบคุมภายใน
โดยมีฝ่ายตรวจสอบภายในรายงานตรงต่อคณะกรรมการตรวจสอบ
ทำหน้าที่สอบทานระบบการปฏิบัติงานในฝ่ายต่างๆ
ของบริษัทตามแผนการตรวจสอบประจำปีที่ได้รับอนุมัติจากคณะกรรมการตรวจสอบ
โดยมีวัตถุประสงค์เพื่อให้เกิดความมั่นใจว่า การปฏิบัติงานมีประสิทธิภาพและประสิทธิผล
มีการใช้ทรัพยากรต่างๆ ของบริษัทอย่างคุ้มค่าสมประโยชน์ รวมถึงมีการควบคุมด้านการดำเนินงาน
ด้านรายงานทางการเงินที่มีความถูกต้อง เชื่อถือได้และทันเวลา รวมทั้งด้านการปฏิบัติตามนโยบาย
และให้เป็นไปตามข้อกำหนดกฎหมายและข้อบังคับของทางราชการ
มีการทบทวนความมีประสิทธิภาพของระบบการควบคุมภายในอย่างสม่ำเสมอ
เพื่อให้สามารถดำเนินธุรกิจให้เกิดประโยชน์สูงสุดต่อผู้ถือหุ้น
บนพื้นฐานความเป็นธรรมของผลประโยชน์ของผู้มีส่วนได้เสียทุกฝ่าย นอกจากนี้
คณะกรรมการตรวจสอบยังมีหน้าที่ในการพิจารณาคัดเลือกและเสนอแต่งตั้งผู้สอบบัญชี
รวมถึงค่าตอบแทนผู้สอบบัญชี
พิจารณาการเปิดเผยข้อมูลของบริษัทให้มีความถูกต้องครบถ้วนในกรณีที่เกิดรายการเกี่ยวโยงหรือรายการที่อาจก่อให้เกิดความขัดแย้งทางผลประโยชน์

ด้านการบริหารความเสี่ยง บริษัทได้ให้ความสำคัญเป็นอย่างยิ่งโดยมอบหมายให้คณะกรรมการบรรษัท
ภิบาลและบริหารความเสี่ยงทำหน้าที่พิจารณาปัจจัยเสี่ยงที่บริษัทประสบอยู่หรือคาดว่าจะประสบนำมาวิเคราะห์ผลกระทบและโอกาสที่ความเสี่ยงนั้นจะเกิดขึ้น
แล้วกำหนดมาตรการป้องกันและจัดการความเสี่ยงนั้นให้อยู่ในระดับที่ยอมรับได้และสอดคล้องกับนโยบายของบริษัท
แล้วนำเสนอคณะกรรมการบรรษัทภิบาลและบริหารความเสี่ยงพิจารณาความเหมาะสมและเพียงพอ
รวมทั้งมีการทบทวนระบบและประเมินประสิทธิผลของการจัดการความเสี่ยงทุกปี
และในทุกช่วงระยะเวลาที่พบว่าระดับความเสี่ยงมีการเปลี่ยนแปลง
โดยมีสำนักตรวจสอบภายในทำการติดตามผลเป็นระยะอย่างสม่ำเสมอ
และรายงานผลให้ฝ่ายบริหารและคณะกรรมการบรรษัทภิบาลและบริหารความเสี่ยงรับทราบ

ในรอบปี 2555 คณะกรรมการตรวจสอบได้ประชุมร่วมกัน 5 ครั้ง
โดยฝ่ายบริหารของบริษัทเข้าร่วมประชุมด้วยทุกครั้ง
และคณะกรรมการตรวจสอบได้ร่วมประชุมกับผู้สอบบัญชี
โดยไม่มีฝ่ายจัดการเข้าร่วมประชุมด้วยจำนวน 1 ครั้งในการพิจารณางบการเงินประจำปี 2555
เพื่อซักถามเกี่ยวกับแผนงานสอบบัญชีและประเด็นต่างๆ
ที่ตรวจพบในระหว่างการตรวจสอบอย่างเป็นอิสระ
คณะกรรมการบริษัทและคณะกรรมการตรวจสอบได้ประเมินความเพียงพอและความเหมาะสมของระบบการควบคุมภายในของบริษัท
ตามแบบประเมินความเพียงพอของระบบการควบคุมภายใน มี 5 องค์ประกอบ คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
ประกอบกับผลการตรวจสอบของฝ่ายตรวจสอบภายใน สรุปความเห็นได้ว่า
บริษัทมีระบบการควบคุมภายในที่เพียงพอและเหมาะสมกับการดำเนินธุรกิจ
ไม่มีข้อบกพร่องเกี่ยวกับระบบการควบคุมภายในที่เป็นสาระสำคัญ
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้โดย มิชอบ
หรือโดยไม่มีอำนาจ รายงานทางการเงินของบริษัทจัดทำขึ้นตามหลักการบัญชีที่รับรองโดยทั่วไป
การเปิดเผยข้อมูลในรายงานทางการเงินมีความถูกต้อง เชื่อถือได้
การดำเนินธุรกิจของบริษัทได้ปฏิบัติตามกฎหมายว่าด้วยหลักทรัพย์และตลาดหลักทรัพย์
และกฎหมายอื่นที่เกี่ยวข้องครบถ้วน

รายงานคณะกรรมการตรวจสอบ

คณะกรรมการตรวจสอบบริษัท ช.การช่าง จำกัด (มหาชน) โดยการแต่งตั้งของคณะกรรมการบริษัท
ประกอบด้วยกรรมการอิสระผู้ทรงคุณวุฒิจำนวน 3 ท่าน โดยมี นายวิฑูร เตชะทัศนสุนทร
เป็นประธานกรรมการตรวจสอบ นายดอน ปรมัตถ์วินัย และนายถวัลย์ศักดิ์ สุขะวรรณ
เป็นกรรมการตรวจสอบ และผู้จัดการฝ่ายตรวจสอบภายในเป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติงานภายใต้ขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ตลอดจนให้คำแนะนำในเรื่องต่าง ๆ
ที่เกี่ยวข้อง ซึ่งได้รับความร่วมมืออย่างดีจากฝ่ายบริหาร ผู้ตรวจสอบภายในและผู้สอบบัญชีของบริษัท
โดยในรอบปี 2555 คณะกรรมการตรวจสอบได้มีการประชุมร่วมกันจำนวน 5 ครั้ง
โดยได้ประชุมร่วมกับผู้บริหาร ผู้ตรวจสอบภายในและผู้สอบบัญชีตามความเหมาะสม
รวมถึงการเข้าประชุมกับผู้สอบบัญชีโดยไม่มีฝ่ายจัดการปีละ 1 ครั้ง ซึ่งสรุปสาระสำคัญได้ดังนี้

1.  สอบทานงบการเงินรายไตรมาสและงบการเงินประจำปี 2555
    โดยได้สอบถามและรับฟังคำชี้แจงจากผู้บริหาร และผู้สอบบัญชี
    ในเรื่องความถูกต้องครบถ้วนของงบการเงินและความเพียงพอในการเปิดเผยข้อมูล
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

1.  สอบทานการปฏิบัติตามข้อกฎหมายและระบบการควบคุมภายในของบริษัท
    เห็นว่าในการประเมินความเพียงพอ เหมาะสม
    และประสิทธิผลของระบบการควบคุมภายในอันจะช่วยส่งเสริมให้การดำเนินงานบรรลุตามเป้าหมายที่กำหนดไว้
    ทั้งนี้ ไม่พบข้อบกพร่องที่เป็นสาระสำคัญและบริษัทมีการดูแลทรัพย์สินที่เหมาะสม
    มีการปฏิบัติงานเป็นไปตามกฎหมายว่าด้วยหลักทรัพย์และตลาดหลักทรัพย์และระเบียบข้อบังคับที่เกี่ยวข้องกับธุรกิจ
    มีการมอบอำนาจและอนุมัติให้มีการดำเนินการอย่างมีขั้นตอนเป็นไปตามระบบการควบคุมภายในที่ดีและมีการกำกับดูแลกิจการที่มีความโปร่งใสตลอดจนมีการแก้ไขให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ

2.  สอบทานงานตรวจสอบภายใน โดยพิจารณาภารกิจ ขอบเขตการปฏิบัติงาน หน้าที่
    ความรับผิดชอบ ความเป็นอิสระของฝ่ายตรวจสอบภายใน
    ให้สอดคล้องกับคู่มือแนวทางการตรวจสอบภายในของตลาดหลักทรัพย์แห่งประเทศไทย
    ซึ่งคณะกรรมการตรวจสอบมีความเห็นว่า บริษัทฯ มีระบบการตรวจสอบภายในที่เพียงพอ
    เหมาะสม
    รวมทั้งการพิจารณาให้ความเห็นชอบในการแต่งตั้งผู้จัดการฝ่ายตรวจสอบภายในและเลขานุการคณะกรรมการตรวจสอบ
    ทั้งนี้ คณะกรรมการตรวจสอบมีความเห็นว่าบริษัทมีระบบการตรวจสอบภายในที่เพียงพอ
    เหมาะสมและมีประสิทธิภาพเป็นไปตามมาตรฐานสากล

3.  สอบทานการบริหารความเสี่ยง
    ให้มีความเชื่อมโยงกับระบบการควบคุมภายในเพื่อจัดการความเสี่ยงทั่วไป ทั้งนี้บริษัทฯ
    มีการกำหนดวัตถุประสงค์
    กำหนดหลักเกณฑ์ที่ใช้ในการประเมินความเสี่ยงและระดับความเสี่ยงโดยรวม
    การดำเนินการประเมินความเสี่ยงและจัดลำดับความเสี่ยง
    การกำหนดแผนการจัดการความเสี่ยงที่ยังคงเหลืออยู่และการจัดทำรายงานการประเมินความเสี่ยงและแผนการจัดการความเสี่ยงที่ยังคงเหลืออยู่
    ซึ่ง

  คณะกรรมการตรวจสอบมีความเห็นว่า บริษัทฯ
  มีระบบการบริหารความเสี่ยงที่มีประสิทธิภาพและประสิทธิผล
  โดยมีการกำหนดวัตถุประสงค์บ่งชี้ความเสี่ยง ประเมินความเสี่ยง จัดการความเสี่ยง
  และติดตามผลความ คืบหน้าเป็นรายไตรมาส มีการกำหนดความเสี่ยงที่ยอมรับได้ ( Risk
  Appetite ) และระดับความเสี่ยงที่ยอมรับได้ ( Risk Tolerance )
  รวมทั้งมีการทบทวนความเสี่ยงให้สอดคล้องกับสถานการณ์ปัจจุบันอย่างสม่ำเสมอ

4.  สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
    รวมถึงการเปิดเผยข้อมูลของรายการดังกล่าว
    ตามข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    ซึ่งผู้สอบบัญชีมีความเห็นว่ารายการค้ากับบริษัทที่เกี่ยวข้องกันที่มีสาระสำคัญได้เปิดเผยและแสดงรายการในงบการเงินและหมายเหตุประกอบงบการเงินแล้ว
    และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
    รายการดังกล่าวเป็นรายการที่สมเหตุสมผล
    และเป็นประโยชน์สูงสุดต่อการดำเนินธุรกิจของบริษัทฯ
    รวมทั้งมีการเปิดเผยข้อมูลอย่างถูกต้องและครบถ้วน

5.  พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี
    คณะกรรมการตรวจสอบได้พิจารณาผลการปฏิบัติงานในปีที่ผ่านมาของผู้สอบบัญชี
    โดยคำนึงถึงความน่าเชื่อถือ
    ความสามารถในการให้บริการและการให้คำปรึกษาในมาตรฐานการบัญชี
    การสอบบัญชีและการรับรองงบการเงินได้ทันเวลาและให้ความเห็นต่อคณะกรรมการบริษัทเพื่อเสนอขออนุมัติต่อที่ประชุมผู้ถือหุ้นในการแต่งตั้ง
    นางสาววราพร ประภาศิริกุล หรือนายณรงค์ พันตาวงษ์ หรือนางสาวสุพรรณี ตริยานันทกุล
    แห่งบริษัทสำนักงานเอินส์ท แอนด์ ยัง จำกัด เป็นผู้สอบบัญชีของบริษัทประจำปี 2556
    โดยมีค่าธรรมเนียมในการสอบบัญชีไม่เกิน 2,895,000 บาท

  ลงนาม

  (นายวิฑูร เตชะทัศนสุนทร)

  ประธานกรรมการตรวจสอบ